**อย. ผนึก ม.นเรศวร เดินหน้ายกระดับผลิตภัณฑ์สุขภาพนวัตกรรม**

 อย. ผนึก ม.นเรศวร ประชุมความร่วมมือด้านวิชาการส่งเสริมการวิจัยและพัฒนานวัตกรรมผลิตภัณฑ์สุขภาพ เพื่อสร้างความร่วมมือที่ยั่งยืนและพัฒนาผลิตภัณฑ์สุขภาพเพื่อความมั่นคงด้านสุขภาพของประชาชน

 วันนี้ (26 พฤษภาคม 2568) สำนักงานคณะกรรมการอาหารและยา (อย.) ประชุมหารือร่วมกับมหาวิทยาลัยนเรศวร จังหวัดพิษณุโลก โดยมีเป้าหมายเพื่อพัฒนาแนวทางการทำงานร่วมกันในการส่งเสริมและสนับสนุนการวิจัยและพัฒนาผลิตภัณฑ์สุขภาพนวัตกรรม

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เปิดเผยว่า มหาวิทยาลัยนเรศวรมีความพร้อมและศักยภาพในการขับเคลื่อนงานวิจัยและพัฒนานวัตกรรมผลิตภัณฑ์เพื่อสุขภาพ อย. พร้อมส่งเสริมการวิจัยและพัฒนาผลิตภัณฑ์สุขภาพนวัตกรรม สร้างความเข้าใจร่วมกันและพัฒนาแนวทางความร่วมมือด้านวิชาการและการวิจัยระหว่างสองหน่วยงานให้เกิดผลเป็นรูปธรรม เพื่อขับเคลื่อนเศรษฐกิจของประเทศผ่านผลิตภัณฑ์สุขภาพ ซึ่งถือเป็นกลไกสำคัญในการยกระดับขีดความสามารถในการแข่งขัน ของภาคอุตสาหกรรม การประชุมหารือร่วมกันครั้งนี้ อย. ได้เยี่ยมชมหน่วยวิจัยและห้องปฏิบัติการที่ทันสมัยของมหาวิทยาลัยนเรศวร ซึ่งเป็นส่วนสำคัญในการสนับสนุนงานวิจัยหลากหลายด้าน เช่น สถานนวัตกรรม แปรรูปอาหารและผลผลิตทางการเกษตรและสถานพัฒนามาตรฐานและเฝ้าระวังการปนเปื้อนสารเคมีกำจัดศัตรูพืชในผลิตภัณฑ์ออร์แกนิกในสินค้าเกษตรและผลิตภัณฑ์ชุมชน สถานีวิจัยเครื่องสำอางและผลิตภัณฑ์ธรรมชาติ โรงงานต้นแบบสารสกัดและผลิตภัณฑ์สมุนไพร เพื่อสนับสนุนการต่อยอดงานวิจัย สู่ภาคอุตสาหกรรม

**เลขาธิการฯ** กล่าวเพิ่มเติมว่า อย. จะพัฒนาแนวทางการทำงานร่วมกับมหาวิทยาลัยนเรศวร
ในการส่งเสริมและสนับสนุนการวิจัยและพัฒนาผลิตภัณฑ์สุขภาพที่เป็นนวัตกรรม นำไปสู่การสร้าง
ความร่วมมือที่เข้มแข็งและยั่งยืนในอนาคต ซึ่งนับเป็นก้าวสำคัญในการเชื่อมโยงหน่วยงานกำกับดูแลอย่าง อย. กับสถาบันการศึกษาที่มีศักยภาพด้านการวิจัยพัฒนาอย่างมหาวิทยาลัยนเรศวร อันจะเป็นประโยชน์ต่อการพัฒนาผลิตภัณฑ์สุขภาพที่เป็นนวัตกรรมและสร้างความมั่นคงด้านสุขภาพให้กับประชาชนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 26 พฤษภาคม 2568 ข่าวแจก / ปีงบประมาณ พ.ศ. 2568**